นัดกับเพื่อนทานข้าวกัน แนวว่าหาเรื่องอยากทาน ???? ปกติก็เจอกันบ่อยนะ 55 และด้วยความที่เจอกันบ่อย เลยทำให้หาร้านทานยากมากๆ เพราะทานมาทุกประเภทแล้ว เดินวนไปมาใน Central world นานมากค่ะ จะอาหารจีน ญี่ปุ่น เกาหลี ต้มๆ ปิ้งๆย่างๆ ไรดีน้อ สุดท้ายเลยมาลงตัวที่ อาหารไทยร้านนี้ค่ะ

สาขานี้ ร้านอยู่ชั้น 3 ใครมาบีทีเอส ลงสถานีชอดลม เดิน Sky walk เข้าห้างได้เลยค่ะ
 
- ปลากะพงทอดราดน้ำปลา 420 บาท เมนูประจำที่ต้องสั่งทุกครั้งที่มาร้านนี้ค่ะ
 
อร่อยๆ ปลาทอดมาได้กรอบนอกนุ่มใน เนื้อปลาสด ไม่คาว มีน้ำจิ้มซีฟู้ดทานคู่กัน ก้างก็ชิ้นใหญ่ทำให้แกะทิ้งออกง่าย ทานสบาย
 
- กุ้งสลัดเผือก 290 บาท จะเป็นกุ้งที่ราดน้ำสลัดมาแล้วใส่มาในตะกร้าที่ทำด้วยเผือกเส้นทอด รอบๆจะเป็นผักผลไม้ต่างๆ ทั้งมะเขือเทศ สับปะรด แอ๊ปเปิ้ล แคนตาลูป และแปะก๊วย เสริฟพร้อมน้ำสลัดแบบครีมค่ะ
 
กุ้งอร่อยค่ะ เนื้อเด้งๆหนุบๆดี เผือกเส้นก็กรอบๆมันๆ ส่วนผักสดดีค่ะ มีผลไม้ด้วย ปลื้มตรงนี้ค่ะ เพราะชอบสลัดผลไม้อยู่แล้ว แต่น้ำสลัดครีมที่เสริฟมาในถ้วยเล็กๆ แอบออกหวานไปหน่อยค่ะ เราก็เลยทานผลไม้เปล่าๆแทนซะงั้น 55
 
- ปลากะพงต้มยำ (เล็ก) 240 บาท เสริฟเป็นต้มยำน้ำใสค่ะ มาในหม้อไฟ
 
ปลาเนื้อนุ่มไม่คาวดีค่ะ น้ำซุปกลมกล่อม เปรี้ยวเบาๆไม่เผ็ดแสบคอไป ซดคล่องคอดีค่ะ แต่ถ้าราดทานคู่ข้าว แอบจืดไปนิดค่ะ ควรทานซดเหมือนซุปจะโอเคกว่าค่ะ
 
- หอยเชลล์ออส่วน (แบบกรอบ) 225 บาท เมนูนี้จะเลือกได้ว่าจะนิ่มหรือกรอบค่ะ เราเลยเลือกแบบกรอบ หน้าตาตอนมาเสริฟ แอบคล้ายหอยชุบแป้งทอดเลย
 
อร่อยค่ะ เพราะว่าทอดมาได้กรอบฟูดีค่ะ มีรสพริกไทยออกเค็มนิดๆ พอทานคู่กะน้ำจิ้มแล้วลงตัวดีค่ะ
 
- กะหล่ำปลีผัดน้ำปลา 100 บาท ผักมาชิ้นใหญ่หนาพอควรค่ะ
 
ไม่ค่อยโดนใจค่ะ เพราะว่ากะหล่ำปลีมาชิ้นแข็งหนาบางชิ้น คือใบแก่ประมาณนึงเลยค่ะ ทำให้มันไม่ชุ่มน้ำปลา ทานแล้วเหมือนทานผักสดจืดๆเลย แต่ชอบตรงกระเทียมมาเป็นชิ้นๆ เลยทำให้ตักทานเข้าปากเคี้ยวได้เต็มคำ เหม็นปากดีค่ะ 55
 
ร้านนี้จะมักมีโปรโมชั่นกับบัตรเครดิตด้วยค่ะ ใครไปทานอย่าลืมสอบถามก่อนจ่ายเงินนะคะ วันที่เราไป ใช้บัตรเครดิต Citibank ได้ลด 5% ค่ะ ซึ่งที่นี่จะคิดค่าบริการเพิ่มอีก 10% ค่ะ
 
โดยรวม เป็นร้านอาหารไทยที่เหมาะกับคนไทยทุกเพศทุกวัย มากันเป็นกลุ่ม สังสรรค์ เมนูคุ้นตาทานง่าย เดินทางสะดวกสบายด้วยค่ะ